CELEX: 32021D0972
Language: lv
Date: 2021-06-14 00:00:00
Title: Padomes Lēmums (ES) 2021/972 (2021. gada 14. jūnijs) par nostāju, kas Eiropas Savienības vārdā jāieņem Pasaules Tirdzniecības organizācijas Vispārējā padomē par Eiropas Savienības lūgumu pagarināt PTO izņēmumu, kas ļauj piemērot autonomās tirdzniecības preferences Rietumbalkāniem

17.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 214/66
               
            
         PADOMES LĒMUMS (ES) 2021/972
         (2021. gada 14. jūnijs)
         par nostāju, kas Eiropas Savienības vārdā jāieņem Pasaules Tirdzniecības organizācijas Vispārējā padomē par Eiropas Savienības lūgumu pagarināt PTO izņēmumu, kas ļauj piemērot autonomās tirdzniecības preferences Rietumbalkāniem
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Saskaņā ar Līguma par Pasaules Tirdzniecības Organizācijas izveidošanu (“PTO līgums”) II panta 2. punktu līgumi un ar tiem saistītie juridiskie akti, kas ietverti tā 1., 2. un 3. pielikumoā (“daudzpusējie tirdzniecības nolīgumi”), tostarp 1994. gada Vispārējā vienošanās par tarifiem un tirdzniecību (GATT 1994), ir PTO līguma neatņemamas sastāvdaļas, kas ir saistošas visām Pasaules Tirdzniecības Organizācijas (PTO) dalībvalstīm, to skaitā Savienībai.
                  
               
                     (2)
                  
                  
                     Saskaņā ar PTO līguma IV panta 1. punktu PTO var pieņemt lēmumus par visiem jautājumiem saistībā ar jebkuru daudzpusējo tirdzniecības nolīgumu.
                  
               
                     (3)
                  
                  
                     Saskaņā ar PTO līguma IX panta 3. punktu izņēmuma gadījumos PTO var lemt par izņēmuma piemērošanu attiecībā uz pienākumu, kas uzlikts dalībvalstij ar PTO līgumu vai ar jebkuru daudzpusēju tirdzniecības nolīgumu.
                  
               
                     (4)
                  
                  
                     Savienībai izņēmums no saistībām, ko tā uzņēmusies saskaņā ar GATT 1994 I panta 1. punktu, pirmo reizi tika piešķirts 2000. gada 8. decembrī līdz 2006. gada 31. decembrim un pēdējo reizi tas tika pagarināts 2016. gada 7. decembrī līdz 2021. gada 31. decembrim, ciktāl tas nepieciešams, lai Savienība varētu piešķirt preferenciālu režīmu atbilstīgiem Rietumbalkānu (Albānijas, Bosnijas un Hercegovinas, Kosovas (*), Melnkalnes, Ziemeļmaķedonijas un Serbijas) izcelsmes ražojumiem.
                  
               
                     (5)
                  
                  
                     Ar Eiropas Parlamenta un Padomes Regulu (ES) 2020/2172 (1)2020. gada 16. decembrī autonomo tirdzniecības preferenču piemērošanas termiņš Rietumbalkāniem tika pagarināts līdz 2025. gada 31. decembrim.
                  
               
                     (6)
                  
                  
                     Nepastāvot izņēmumam no PTO saistībām, Savienības autonomo tirdzniecības preferenču piemērošana Rietumbalkāniem līdz 2025. gada 31. decembrim būtu jāattiecina uz visām pārējām PTO dalībvalstīm.
                  
               
                     (7)
                  
                  
                     Lūgums pagarināt izņēmumu no PTO saistībām, kas paredzētas GATT 1994 I panta 1. punktā un XIII pantā, kurš ļauj piemērot autonomās tirdzniecības preferences Rietumbalkāniem, ir pamatots, ņemot vērā pastāvīgi sarežģīto ekonomisko situāciju reģionā un to, ka preferenciālais režīms, ko attiecībā uz atbilstīgiem ražojumiem Savienība piešķir minētajām valstīm, ir paredzēts, lai veicinātu ekonomikas attīstību atbilstīgi GATT 1994 mērķiem un neradītu šķēršļus citu PTO dalībvalstu tirdzniecībai.
                  
               
                     (8)
                  
                  
                     Ir lietderīgi noteikt nostāju, kas Savienības vārdā jāieņem Pasaules Tirdzniecības organizācijas Vispārējā padomē, jo PTO izņēmuma attiecībā uz autonomām tirdzniecības preferencēm, ko ES piešķir Rietumbalkāniem, pagarināšana būs saistoša PTO dalībvalstīm,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Eiropas Savienības vārdā jāieņem Pasaules Tirdzniecības organizācijas Vispārējā padomē, ir lūgt pagarinājumu spēkā esošajam PTO izņēmumam attiecībā uz autonomajām tirdzniecības preferencēm, kuras Savienība līdz 2026. gada 31. decembrim piešķīrusi Rietumbalkāniem, un atbalstīt šā lūguma pieņemšanu.
            Minēto nostāju pauž Komisija.
         
         
            2. pants
            Šis lēmums stājas spēkā tā pieņemšanas dienā.
         
         
            Luksemburgā, 2021. gada 14. jūnijā
            
               
                  Padomes vārdā –
               
               
                  priekšsēdētāja
               
               A. MENDES GODINHO
            
         
         
            (*)  Šis nosaukums neskar nostājas par statusu un atbilst ANO DP Rezolūcijai 1244/1999 un Starptautiskās Tiesas atzinumam par Kosovas neatkarības deklarāciju.
         
            (1)  Eiropas Parlamenta un Padomes Regula (ES) 2020/2172 (2020. gada 16. decembris), ar kuru groza Padomes Regulu (EK) Nr. 1215/2009, ar ko ievieš ārkārtas tirdzniecības pasākumus tām valstīm un teritorijām, kas piedalās vai ir saistītas ar Eiropas Savienības stabilizācijas un asociācijas procesu (OV L 432, 21.12.2020., 7. lpp.).